Fra støvsuger til sportsvogn: Xiaomi vil indtage Europas garager

Hvis du kender Xiaomi fra en smartphone i lommen eller en Roborock-støvsuger, der suser rundt i stuen, så er det kun halvdelen af historien. For sidste år kastede Xiaomi sig ind i elbilbranchen – og det har vist sig at være lidt af en lottogevinst. På bare 15 måneder har selskabet solgt 300.000 biler i hjemlandet, og SUV’en YU7 skabte kaos i ordrebøgerne, da den fik 240.000 reservationer på bare 18 timer.

Ikke så mærkeligt, at ventelisten nu er over et år. Og ja – flere mener, at YU7 ligner en Ferrari Purosangue, men til en pris, der truer Tesla Model Y direkte.

Milliarder på hjul

At Xiaomi rammer plet, kunne man se i seneste kvartalsrapport: Mobilforretningen er faldende, men elbilerne løfter bundlinjen. Hele 81.000 biler rullede ud til kunderne alene i andet kvartal, og det har pustet koncernens omsætning op med 31 procent til svimlende 166 milliarder dollar.

Bildivisionen kører stadig med underskud – godt 400 millioner dollar – men selskabet forventer at ramme break-even inden udgangen af 2025. Ambitionen i hjemlandet er klar: Én procent markedsandel om året.

Europa er næste stop

Og nu retter Xiaomi blikket mod Europa. Allerede denne sommer er der spottet testbiler med tyske nummerplader, og selskabets præsident Lu Weibing bekræfter, at Europa står først for, når eksporten går i gang.

– Den forretningsmodel, vi har udviklet i Kina, kan også bruges i udenlandske markeder, når vi går ind i Europa. Vi arbejder med undersøgelser og forberedelser, men vi har endnu ikke lagt en konkret produktplan, siger Weibing.

Tesla og BYD får konkurrence

Hvis Xiaomi kan overføre sin succes fra Kina til Europa, står vi foran en ny magtkamp på elbilmarkedet. Tesla og BYD får en ny udfordrer, og forbrugerne kan se frem til endnu et sæt aggressive priser og masser af tech-funktioner – pakket ind i biler fra selskabet, der startede med at lave smartphones og støvsugere.

Én ting er sikkert: Xiaomi har allerede vist, at de kan sælge biler som varmt brød i Kina. Nu er spørgsmålet bare, om europæerne er klar til at lade en kinesisk mobilgigant parkere i carporten.

Fra støvsuger til sportsvogn: Xiaomi vil indtage Europas garager