Ny elbil solgte 200.000 på 3 minutter

Der var kaos og rekordstemning, da kinesiske Xiaomi natten til torsdag åbnede for salget af deres nye elbil, Xiaomi YU7. På bare tre minutter røg intet mindre end 200.000 biler over den virtuelle disk – en præstation, der sender klare signaler om, at Xiaomi vil mere end bare lege med i bilindustrien.

”YU7 solgte over 200.000 enheder på tre minutter. Tak for jeres støtte,” skrev Xiaomi kort efter på det kinesiske sociale medie Weibo.

Xiaomi YU7 er Xiaomis bud på en konkurrent til Teslas populære Model Y, men med en pris, der ifølge den kinesiske producent selv, ligger omkring 13.000 kroner under Teslaens startpris i hjemlandet.

Indstigningsmodellen byder på baghjulstræk, 315 hestekræfter og en officiel rækkevidde på 830 kilometer, målt efter den kinesiske CLTC-standard. Batteriet er et 96,3 kWh stort LFP-batteri, som blandt andet er kendt for sin lange levetid og gode sikkerhed.

Den mest ekstreme variant hedder Xiaomi YU7 Max, og her er der tale om en vaskeægte præstationsmaskine. Med firehjulstræk, to elmotorer og hele 681 hestekræfter klarer den 0-100 km/t på blot 3,23 sekunder. Batteriet er i denne version opgraderet til et NMC-batteri med en kapacitet på 101,7 kWh, hvilket giver en rækkevidde på 760 kilometer (CLTC).

Topmodellen starter på omkring 437.700 kroner i Kina, og Xiaomis ambitioner fejler bestemt ikke noget. De forventer ifølge flere kinesiske medier, at YU7 kommer til at sælge tre gange så godt som deres første elbil, SU7, der nåede 200.000 solgte det første år. Det tal overgik YU7 altså på bare 60 minutter.

Foreløbig er Xiaomis elbiler kun tilgængelige på hjemmemarkedet, men producenten har flere gange antydet, at Europa står højt på ønskelisten. Med den voldsomme efterspørgsel i Kina kan det dog tage tid, før danske bilkøbere får lov at sætte sig bag rattet i Xiaomis elektriske satsning.

Ny elbil solgte 200.000 på 3 minutter